หากคู่รักทะเลาะเบาะแว้งถึงขั้นทำร้ายร่างกายสามารถเอาผิดผู้ทำร้ายร่างกายได้อย่างไรบ้าง
ผู้กระทำย่อมมีความรับผิดตามประมวลกฎหมายอาญา ดังนี้                           
- กรณีทำร้ายจนเป็นเหตุให้เกิดอันตรายแก่กายหรือจิตใจ ผู้นั้นกระทำความผิดฐานทำร้ายร่างกาย ต้องระวางโทษจำคุกไม่เกิน 2 ปี หรือปรับไม่เกิน 40,000 บาท หรือทั้งจำทั้งปรับ       
- หากการกระทำความผิดฐานทำร้ายร่างกายได้กระทำต่อบุคคลเฉพาะเจาะจง เช่น บุพการี เจ้าพนักงาน เป็นต้น หรือมีพฤติการณ์พิเศษ เช่น กระทำโดยไตร่ตรองไว้ก่อน กระทำโดยทารุณโหดร้าย เป็นต้น ต้องระวางโทษจำคุกไม่เกิน 3 ปี หรือปรับไม่เกิน 60,000 บาท หรือทั้งจำทั้งปรับ   
- กรณีกระทำความผิดฐานทำร้ายร่างกายจนเป็นเหตุให้ผู้ถูกกระทำร้ายรับอันตรายสาหัส ต้องระวางโทษจำคุกตั้งแต่ 6 เดือนถึง 10 ปี และปรับตั้งแต่ 10,000 - 200,000 บาท โดยกำหนดลักษณะซึ่งถือเป็นอันตรายสาหัสไว้ 8 ลักษณะ เช่น ตาบอด หน้าเสียโฉมอย่างติดตัว แท้งลูก ป่วยเจ็บด้วยอาการทุกขเวทนา หรือประกอบการงานไม่ได้เกินกว่า 20 วัน เป็นต้น   
- กรณีใช้กำลังทำร้ายโดยไม่ถึงกับเป็นเหตุให้เกิดอันตรายแก่กายหรือจิตใจ ต้องระวางโทษจำคุกไม่เกิน 1 เดือน หรือปรับไม่เกิน 10,000 บาท หรือทั้งจำทั้งปรับ 